Seiljag sink ná dood van vaarderDie vaarder se liggaam is Saterdag aan boord van sy seiljag gekry (Foto: NSRI) Die liggaam van die 60-jarige seiljagvaarder wat dood op sy seiljag naby Stilbaai in die Wes-Kaap aangetref is, het Sondag saam met dié vaartuig gesink. Volgens Craig Lambinon, woordvoerder van die Nasionale Seereddingsinstituut (NSRI), is die seiljag Sondag op sleeptou geneem om na die Mosselbaai-hawe te neem, maar die vaartuig het sowat 12 seemyl (sowat 22 km) van dié kusdorp gesink. “Die polisie se duikeenheid oorweeg die moontlikheid om die liggaam uit die seiljag wat gesink het te verwyder,” sê Lambinon. Volgens Lambinon sou die vaartuig aanvanklik Saterdag na Mosselbaai gesleep word, maar gure weersomstandighede het dit egter nie toegelaat nie. Die polisie en Wes-Kaapse gesondheidsdienste sou dan die liggaam van die seiljagvaarder van die vaartuig verwyder. Die operasie is Sondag hervat. Maroela Media het vroeër berig ’n soektog na die seiljag, genaamd Panacea, het verlede Maandag begin nadat bekommerde familielede van die seiljagvaarder niks van hom in drie dae gehoor het nie. Die vaarder was alleen aan boord. Die seiljag het op Vrydag 12 Augustus uit die hawe van Tafelbaai, Kaapstad, onderweg na Mosselbaai vertrek. Tydens ŉ uitgebreide soektog het ŉ helikopter Vrydagmiddag (19 Augustus) die seiljag ongeveer 30 seemyl (sowat 56 km) suidsuidwes van Stilbaai gewaar. Die vaarder is dood op die seiljag aangetref. “Die vaarder se familie is deur die owerhede ingelig oor die jongste verwikkelinge,” aldus Lambinon.